Document ID: /roh_data/filtered/fineweb-2-filterrobots_roh.jsonl.gz/30443

Il pur sursilvan posseda trais indrizs fotovoltaics e vuleva tscherner sez il servetsch che mesira ses current. Fin uss han la Repower e la ElCom impedì quai. Gion Peder Vinzens e ses partenari han recurrì fin a Losanna e survegnì la fin finala raschun. Ils recurrents n'han uss pia da pajar nagina taxa e survegnan dals adversaris in'indemnisaziun da 2'000 francs.
Critica da Losanna
La Dretgira federala a Losanna ha dà raschun al pur cun l'argument ch'i regia en Svizra ina libertad economica. Lezza dastga be vegnir restrenschida sch'i exista ina clera basa legala. E quai na saja qua betg il cas.
Tgi dastga uss far la mesiraziun?
Cun quai turna il cas tar la cumissiun federala per electricitad la ElCom. Lezza sto decider, schebain il partenari dal pur ademplescha las cundiziuns e porscha ina mesiraziun qualitativamain auta che na periclitescha betg il manaschi da la rait.
Repower pudess era profitar
La Repower haja prendì enconuschientscha da la decisiun da la Dretgira federala, di Werner Steinmann, il pledader dal concern d’energia. Che producents gronds d’energia possian ussa tscherner sez la firma che fa las mesiraziuns, fetschia pli cumplitgada l’entira chaussa. Ins quintia però betg da perder blers clients, magari saja schizunt pussaivel da recaltgar novs clients, uschia Steinmann.
Interessant era per autras firmas
La firma Hassler Energia Alternativa SA da Ziràn beneventa las midadas. I dettia en il Grischun differentas ovras electricas cun pretschs fitg auts per far las mesiraziuns – quellas taxas na sajan savens betg giustifitgadas ha ditg Christ Andri Hassler, il manader da la fatschenta en la Val Schons. El è da l’opiniun ch'ovras solaras grondas pudessan daventar pli rentablas en l’avegnir, cun quai che las taxas per las mesiraziuns pudessan vegnir pli pitschnas. El beneventa questa pitschna liberalisaziun dal martgà d’energia. Sez na vegnia el betg a porscher mesiraziuns dal current, ina collavuraziun cun autras firmas sco la firma Swiss Metering vesa el sco buna soluziun.
Implant fotovoltaic
Co vesan ils custs per in implant fotovoltaic ora. Renda in implant fotovoltaic privat insumma? RTR fa in exempel cun ina chasa d'ina famiglia a Cuira.
RR novitads 08:00